Oi amigos!    Wieder mal es update us São  Paulo...  es isch scho soo lang her, dassi nüm gschriebe ha, dasi hüt gad ha müesse überlegge, was so passiärt isch...  Drum fangi jetzt liäber gad a:    und zwar isch s erschte Erlebnis mal wieder eis vom Uniweg...  Nachdem mers ja feng tiptop im Griff hend wiä mer mit em Bus ad Uni chunt, de leider aber nume so all halb Stund fahrt und da niämert weiss, wenn daser fahrt, ischs chli müehsam, da mer immer öpe en halb Stund spatzig irechne mues, was mier am früähe Morge doch nöd sooo liächt fallt  So hend den dNicole und ich en andere Weg usprobiärt, wo ois empfohle worde isch, und zwar mit de Metro! Diä fahrt nämli öpe all 5min und de Bus drufabe fahrt au mega oft. So simmer also zude Metrostation gloffe (sogar de chürzischt Weg;p) und hend dMetro zude Station Brigadeiro gnoh. Bim Tickets chaufe, simmer wieder am gliche Verkäufer begegnet, wo ois dBillet am Tag womer nach Santos gange sind, verkauft het und sich mega Müeh geh het zum Englisch rede. A dem Morge het er eigentlich gar  nonig gschaffet, aber woner ois gseh het, ischer gad usem Hüsli use cho und het ois gfrögt, öber ois chön helfe  Mier hend den eifach Billet kauft und sind chli mit em is Gspröch cho. Er het ois den sogar dur dDrehchrüz und schlussendlich sogar bis zude Metro begleitet!  Hehe, isch witzig gsi, chli mit em rede und dass eine wo det schaffet, ois dur di ganz halle begleitet bismer id Metro igstiege sind! Mittlerwiele hemmer übrigens sini MSN-Adresse, well er ois am Mittwuch wieder gseh het und ois den mitteilt het, dass er jetzt amel am Namittag schaffi, aber falls öpis segi, den chönemerem gern schriebe oder au, falls mer mal es Bierli welet go neh  Guet, dMetro verlassend, hemmer det womer ufecho sind, mal bide Bushaltestell gwartet und sind den aber shcnell vomene Busfahrer belehrt worde, dass mer zude agrenzende Strass Brigadeiro müesset, det fahri de Bus. Guet, den simmer mal det anegloffe und hend det wieder gwartet und de nöchscht Buschauffeur gfrögt. De het nur gseit, neinei, witer une müemer de Bus neh. Den hemmer gseh, wiä de eint Bus, gad links abboge isch, det une und hend denkt, guet, den ischs det. So simmer wieder  öpe en halbe Kilometer i dere Strass gloffe bis zude nächschte Haltestell. Det hemmer es Zitli müesse warte, bis de Bus cho isch, wo ois den de Chauffeur leider wieder ufegschickt het und gmeint het, nenei, seg a dere Strass obe. Süfzend simmer halt wieder ufegloffe und ane witeri Haltestell gstande, hends zwar kum chöne glaube, dass vo det de Bus nach Santo Amaro sötti fahre... so ischs den au gsi, de Chauffeur het ois den aber endli chöne säge, dass d Einbahnstrass ebe nöd für Büs gilt und mier witer  une, aber uf de andere Strassesite uf de Bus müesset warte! Ja, nach öpe 45min durefröge, hemmers den endli gschafft, de richtig Bus zverwütsche und sind den knapp 10min zspat id vorlesig cho, wo den aber eh nonig agfange het, da diä Professorin selber gseit het, dass am Fritig chli früäh isch am halbi 8i und sie immer erscht am 20 vor werdi afange..    Naja, nachdem mer  den am Mäntig de glich Weg nomal gnoh hend und alles funktioniärt het, hemmer am Zischtig sGfühl gha, es müessi doch sicher no en Bushaltestell chli witerobe geh, womer nöd so wit mues laufe... So simmer i dere Strass mal rechts hindere gloffe, als links und prompt au nach churzem a di richtig Haltestell anegloffe. dNicole het den us Freud usgruefe: Yeah, nach 2,5 Wuche hemmer endlich de richtig Weg ad Uni gfunde!!!  .................... jaaaa, de Weg scho.... aber wenn mer druf abe in falsche Bus istiegt, bringts eim leider nöd vill...=p  Es git ebe anschienend en Bus wo id Rua Santo Amaro fahrt und eine wo id Avenida Santo Amaro fahrt... ja, deee Unterschied müesst mer halt wüsse, mier hend halt nur nach Santo Amaro Usschau ghalte...  Schlimm  ischs den aber nöd gsi, mer hends bald gmerkt, da de Bus öpe i di entgegegsetzt Himmelsrichtig abboge isch und ich den eine bin go fröge, was dass mer chöned mache. Er het den gmeint, er sägi ois wo usstiege, mer chämet nöd vill witer entfernt a. So ischs den au gsi, dur das, dass de Bus allerdings en zimliche Umweg gmacht hett, simmer erscht am 10 vor 8i acho und hend ois den nöd getraut, vor de Pause no inezgah. Allerdings simmer no rechtzitig für dAweseheitsliste hinzuegstosse und hend ois au chöne  drufsetze lah  Immerhin, also nach dem Ereignis am Zischtig hemmers etz doch immer gschafft, ohni grösser Problem ad Uni zcho...  Uuuuussert, hehe, sorry, git wieder öpis hinzuezfüege...  am Dunschtig hani mal wieder selber ad Uni müesse, da ich ja diä Stund am Morge nöd ha, wo dNicole und de Matthias hend und aber am 12i fürs Portugiesisch ha wele det si. Ich ha den gfunde, so elei und mit gnueg Ziit chani au mal wieder de Bus neh, da mer den nöd dopplet (für Metro und Bus, da mer no kei so Charte hend) zahle mues. Ich ha den also mit öpe 4-5 andere Lüt ade Haltestell gwartet, wo's nachere eher stürmige Nacht plötzlich  knackst und 2-3 Meter nebed mier en grosse Ast abedonneret! Bi den scho bitz verschrocke und de Autofahrer, wo gad abboge isch und de Ast fascht uf de Frontschiebe gha het, zimli sicher au! So isch aber nüt passiärt und ich ha somit bis jetzt s gföhrlichschte ÖV-Erlebnis heil überstande    Ansuste, isch bi ois natürlich au immer wieder Olympia agseit gsi, weshalb mer no  recht vill Ziit ide Wohnig verbracht hend. Also am Janka sin Sieg hani natürlich scho mitverfolgt  au wenn s brasilianische TV nöd ganz so vill Ahnig het vom Sport überträge, da's de Matthias und mich fascht uf dPalme bracht het, wo sie gnau wo no di letschte foif Fahrer cho sind, eifach uf Isschnelllaufe umgswitcht het!!! Uuuh, zum glück hends für dFahrt vom Janka nomal  zrugggschalte, mier sind scho schier usgraschtet  dOlympia isch au en Grund gsi, weshalb mier amene Abig recht fuul eifach Esse heibstellt hend, da mer nüt hend wele verpasse. Das het sich den nöd mal als sooo liächts Unterfange usegstellt...  De Dialog  het folgendermasse usgseh:    - guete Abig, wiä chani ihne behilflich si?  - ja, guete Abig... äääh, ich wür gern öpis bstelle, für hei...  - was isch ihri Telefonnummere?  - ääääh, *nachdenk*, 6338 5212 (plus wiederholig natürlich)  - und wiä isch ihre Name?  - Sarah  - wiä, ich ha sie nöd verstande?  - Sarah  - Ah, und ihre CEP? (was für mich so tönt het: wiä, mit c?, da CEP usgsproche wird wiä Seppi und ich aber de Satz eh nöd ganz mitbecho ha, da schnells  Portugiesisch am Telefon scho no eher schwierig isch)  - nei, mit s  - nei, was isch ihre Seppi?  - nei, Sarah  - ja, aber det wo sie wohnet, ihre Seppi?  - aaaaah (liächt isch ufgange, s isch nämli so öpis wiä dPostleitzahl, also sie wüsset nacher, a welere Strass dass du wohnsch), wartet sie mal... äääh... 3445345, was au immer für e Nummere  - ok, ja, was wend sie bstelle?  - bla bla bla  - mit was für Teig wend sie dPizza?  - wiä bitte?  - was für en  Teig?  - ääh, uf dütsch zude andere: nicole, Matthias, was wender für en Teigbode? --> dünn  - dünne Teig?  - ja  - und de Rand, wend sie de so: bla bla bla (dHelfti devo verstande)  - äääh, jaja  - suscht no öpis?  - ja, Mangomousse  - mier hend kei Mousse meh  - Nicole, s het kei --> demfal schoggimousse  - wiä? torta?  - schoggimousse  - nei, mier hend kei Mousse meh, nur no Glace!  - nicole, s het kei --> demfal diä Torte  -  wiä?  - Torte  - nei, mier hend au kei Turte, ha doch scho gseit, NUR Glace!  - aaaah, het kei Nicole, was wetsch? --> glace  - demfal diä zwei Glace  - ok, suscht öpis?  - nei, danke villmal  - guet, den machts *****  - wiä, 25? ok, danke  - NEEEIII, nüüüüün, foooooiiiif  - aaah, ok, danke! ade  - halt, wiä zahlet sie?  - äääh, tronco, truco, troco...?!  - mitere 100er Note?  - nei, cash?!  - ja, aber mit 100er?  - wiä? aaaah,  ja  - ok, blab labla  - ok, danke, ade. ääh, wenn chunts?  - ebe, i 40min  - ou, ok, sorry, danke und ade!    .... jaaa, s isch nonig so eifach... ich weiss nöd, öb diä sTelefon nächscht Mal nomal abnehmet, wenn ich alüte...  und s isch etz velicht nöd so luschtig usecho, aber mier hend de ganz Abig über das müesse lache, de wird au denkt ha, ich  seg irgendwiä en Spinner  aaaaber, oh Wunder, mer hend alles so übercho, wiä mers hend wele  *stolz*;p    Da ischs den scho vill eifacher gsi, womer geschter ines japanischs Restaurant sind und all you can eat-Sushi bstellt hend  da lieferets eifach mal und du issisch  s isch sehr fein gsi, ussert dass ich ja das Algeblatt ide Rölleli nöd gern ha, aber s isch ja zum Glück gnueg anders no cho    Dur das ganze Esse, mues mer natürlich au mal chil sport mache...  so hend de Matthias und ich am Mittwuch gfunde, mier gönd jetzt mal oisi Umgebig chil go aluege und lueget, öb mer da au irgendwiä gschid chan jogge! Munter hemmer ois uf de Weg gmacht und sogar es herzigs Pärkli entdeckt, womer jewils chan umrunde und den füährt en Stege  zum nächschte Niveau, wo mer wieder chan umrunde (s isch eignetlich en terrasseartige Park gsi). Zoberscht acho (de Matthias chli vor mier, da ich den dStege nüm ganz ha möge ufeseckle!), het de matthias s letschte Mal no rund ume wele, wo plötzlich so en chilne Köter cho isch und de Matthias recht verschreckt het...  naja, mer weiss ja niä, aber das Bild, wo sich mier bote het,  isch köstlich gsi  de grossi Matthias, wo vorem chline Hund devospringt, wobi, mer mues scho säge, de het recht kläfft und ich weiss nöd, wiä ich a sinere Stell reagiärt het. aber für mich hets so luschtig usgseh, dassi mit mim letschte Atem, woni nachem Stegeufechlettere no gha ha, ha müesse lache    Mier sind den wieder abe und hend oisi Rundi beendet, insgsamt simmer so en halb Stund über Stock und Stei und ebe, Stege und Hünd, go jogge und s het mer den eidütig glanget, für s erschte Mal    Zrugg ide Wohnig, hemmer den aber gad no öpis für oisi Muskle müesse tue, da no zwei 20-Liter Fläsche Wasser acho  sind!    Am Dunschtig hani no mit em César abgmacht. Bin den mit ihm und sinere Schwöschter ines schöns Restaurant gad ide Nöchi vo oisem Block. s isch cool gsi, ihn mal wieder zgseh und sini Schwöschter, dEvelyn, hani zum erschte Mal gseh und sie isch super nett! Diä beide hend den no vo ganz ville Reiseziel verzellt, was mich natürlich dezue bracht het, dass ich den mini Reis nachem Semester ganz sicher mit ihre duregang, well sie scho so vill gseh hend! Das Restaurant isch übrigens für sini  Caipirinhas bekannt und ich ha den eine usprobiärt, wo Litchi, Mango und Passionsfrucht dine gha het, meeega fein! Ja, sie hend no vonere Wanderig verzellt, woni evtl mal chönt mitgah. Ich hoff, ich gseh diä beide bald wieder und ja, das wärs für de jetzig Blog